Vorrei

Da Chatrina Josty

Uss stat el davant mai. Oz a mezdi sun jau anc scappada dad el, hai accelerà da trab en galop per betg stuair salidar e guardar en ils egls ad el. E qua stat el uss – en mia cuschina – cun in satget Raffaello en maun – gist oz, che jau vuleva far dieta.
Qua stat el ed jau pens a tut ils cudeschs che jau hai anc dad el ed a tut las cartas ch’el ha tramess e che jau n’hai mai legì.

Hallo, di el.
Hallo, di jau. E: co vai?
Ed el: Tge fas uschia? E: Ditg n’ans avain nus betg pli vesids.

Gea, e precis quai, na di jau uss betg, era en sasez mia intenziun, da betg sa vesair pli. Quai ha funcziunà bain dus onns, enfin ch’el è vegnì a star en mia citad, mes ex d’ina giada. Mia emprim’amur.

Prenda plaz, di jau, en mia cuschina.
Prenda plaz, nus bavain uss in magiel vin ed jau vom per ina buttiglia vin e la met gist puspè davent, ch’el na vesia betg l’etichetta, ch’el na vesia betg, ch’igl è il vin che nus avain adina bavì ensemen.

Nus discurrin in pau.
Has musica? Dumonda el.
Na. Stgisa. Nagin radio en cuschina.
Vorrei da Guccini – sia chanzun preferida. Pervi da: Vorrei restare per sempre in un posto solo, per ascoltare il suono del tuo parlare.

Tge has fatg uschia? Hai udì che ti sajas stà davent, en l’America.
Gea. E ti?
Ed jau hai lavurà qua e là.
Ta plascha il studi?
Gea.
E bainbaud èsi dapli taschair che discurrer e tut è puspè ditg ed jau na met aposta betg si dapli vin.

Stgisa, ma jau stoss anc interpretar in pèr poesias per damaun, per il seminari.
Tja, poesias.
Tja, poesias.
Nus guardain en noss magiels da vin.
Tja, lura vom jau uss, di el e dumonda lura tuttina pertge.
Pertge… pertge, n’has mai dà resposta?
Tge duai jau respunder sin quai, ma dumond jau.
Jau vuleva in pau distanza, di jau.
Ma jau, di el, hai bain passentà bler temp cun tai.
Bler temp, en sia cuschina. Uss ma regord jau puspè. Tut ils monologs che jau aveva tegnì en sia cuschina.
Ed el: Vorrei restare in silenzio al suono della tua voce.

Uss tasch jau per ina giada. Uss tasch jau, pens jau.

Ils Raffaellos avrel pir cur ch’el è partì – ed il rest dal vin baiv jau gist er anc.